*****

ΚΑΝΟΝΙΣΜΟΣ (ΕΟΚ) αριθ. 3559/81 ΤΗΣ ΕΠΙΤΡΟΠΗΣ

της 8ης Δεκεμβρίου 1981

περί κατατάξεως εμπορευμάτων στη διάκριση 85.15 Α ΙΙΙ β) 2 του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό του Συμβουλίου (ΕΟΚ) αριθ. 97/69 της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 3,

Εκτιμώντας:

ότι για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικές με τη δασμολογική κατάταξη των ραδιοφώνων/εγερτηρίων που λειτουργούν με ρεύμα του δικτύου και αποτελούνται από ένα πλαστικό περίβλημα που περιέχει μια ραδιοφωνική συσκευή και ένα ηλεκτρονικό ωρολόγιο κρυστάλλων χαλαζίου, το οποίο θέτει σε λειτουργία το ραδιόφωνο στην επιθυμητή ώρα, και τα οποία είναι εφοδιασμένα με κλίμακα ρυθμίσεως, με οθόνη LED και με σειρά πλήκτρων για τη ρύθμιση του ραδιοφώνου και του εγερτηρίου·

ότι το Κοινό Δασμολόγιο, το οποίο έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3300/81 (3), αναφέρει στη διάκριση 85.15 Α ΙΙΙ β) 2 τις συσκευές λήψεως (οι οποίες δεν περιλαμβάνονται στις προηγούμενες διακρίσεις), ακόμη και όταν συνδυάζονται με μία συσκευή εγγραφής ή αναπαραγωγής ήχου, και στη διάκριση 91.04 Α τα ωρολόγια, εκκρεμή, εγερτήρια και ομοειδείς ηλεκτρικές ή ηλεκτρονικές συσκευές ωρολογοποιίας· ότι για την κατάταξη των προαναφερθέντων ραδιοφώνων/εγερτηρίων είναι δυνατόν να ληφθούν υπόψη οι εν λόγω διακρίσεις·

ότι το ραδιόφωνο είναι δυνατόν να τεθεί σε λειτουργία κατά διαφόρους τρόπους, είτε με τον ωρολογιακό μηχανισμό της συσκευής είτε με μια ανεξάρτητη πίεση ενός πλήκτρου που προβλέπεται ειδικά για το σκοπό αυτόν·

ότι στις εν λόγω συσκευές η αξία των δύο μερών που τις αποτελούν δεν μπορεί να θεωρηθεί ως αποφασιστικό κριτήριο εκτελέσεως· ότι αντίθετα, η εμφάνιση των συσκευών και η λειτουργία τους, καθώς και οι πολλαπλές δυνατότητες λήψεως (τόσο με την κλίμακα των κυμάτων όσο και με τους σταθμούς), που προσφέρονται από το ραδιόφωνο, κάνουν ώστε αυτό να παρουσιάζεται ως κύριο μέρος εν σχέσει με το ωρολόγιο, με συνέπεια το ραδιόφωνο να δίνει στην όλη συσκευή τον βασικό χαρακτήρα της·

ότι οι συσκευές αυτές δεν πρόκειται συνεπώς να περιληφθούν στη διάκριση 91.04 Α, αλλά πρέπει να καταταχθούν, σύμφωνα με τον γενικό κανόνα 3 β) της ερμηνείας της ονοματολογίας του Κοινού Δασμολογίου, στη διάκριση 85.15 Α ΙΙΙ β) 2·

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα ραδιόφωνα/εγερτήρια που λειτουργούν με ρεύμα του δικτύου και αποτελούνται από ένα πλαστικό περίβλημα που περιέχει μία ραδιοφωνική συσκευή και ένα ηλεκτρονικό ωρολόγιο χαλαζίου, το οποίο θέτει σε λειτουργία το ραδιόφωνο την επιθυμητή ώρα, και τα οποία είναι εφοδιασμένα με κλίμακα ρυθμίσεως, με οθόνη LED και με σειρά πλήκτρων για τη ρύθμιση του ραδιοφώνου και του ωρολογίου, κατατάσσονται στην ακόλουθη διά- κριση του Κοινού Δασμολογίου:

85.15 Συσκευαί εκπομπής και λήψεως δια την ραδιοτηλεφωνίαν και ραδιοτηλεγραφίαν. Συσκευές εκπομπής και λήψεως δια την ραδιοφωνίαν και την τηλεόρασιν (συμπεριλαμβανομένων και των συσκευών λήψεως των συνδεδυασμένων μετά συσκευής καταγραφής ή αναπαραγωγής του ήχου) και συσκευαί λήψεως εικόνων δια την τηλεόρασιν. Συσκευαί ραδιοκατευθύνσεως, ραδιοανιχνεύσεως, ραδιοβολίσεως και ραδιοτηλεχειρισμού·

Α. Συσκευαί εκπομπής και λήψεως δια την ραδιοφωνίαν και την τηλεόρασιν (συμπεριλαμβανομένων και των συσκευών λήψεως των συνδεδυασμένων μετά συσκευής καταγραφής ή αναπαραγωγής του ήχου) και συσκευαί λήψεως εικόνων δια την τηλεόρασιν:

ΙΙΙ. Συσκευαί λήψεως, έστω και συνδεδυασμέναι μετά συσκευών γραφής ή αναπαραγωγής του ήχου:

β) Έτεραι:

2. Μη κατονομαζόμεναι

Άρθρο 2

Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Δεκεμβρίου 1981.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 172 της 22. 7. 1968, σ. 1.

(3) ΕΕ αριθ. L 335 της 23. 11. 1981, σ. 1.